Beleggers verloor geld aan ongeregistreerde agentskap   Argieffoto Suid-Afrikaners is Dinsdag deur die Owerheid van die Finansiële Sektor (FSCA) gewaarsku om nie met ŉ onderneming van Ladybrand in die Vrystaat sake te doen nie. Die De Joint-agentskap doen hom voor as ŉ finansiële raadgewer. In ŉ verklaring wat die FSCA Dinsdag uitgereik het, sê dié owerheid egter dat die De Joint-agentskap nie gemagtig is om enige finansiële of tussengangerdienste aan mense te verskaf nie. “Die onderneming verkry beleggings van mense in die gebied en beloof opbrengste van sowat 40% vir ŉ belegging wat oor 12 maande strek. Mense wat in hierdie fonds belê het, het egter hul geld verloor en geen opbrengste vir hul beleggings ontvang nie,” lui die verklaring. Verder het De Joint aan potensiële beleggers gesê dat hy onvermoeid te werk gegaan het om ŉ finansiëledienste-verskafferlisensie te bekom, en solank ŉ tussentydse lisensienommer toegedien is om dienste te verskaf. Dit, sê die FSCA, is egter nie die geval nie. Die FSCA het ook die publiek gemaan om altyd seker te maak of ŉ entiteit, of individu, wel by die FSCA geregistreer is om finansiële dienste te verskaf en in watter kategorie dié dienste val. “In sekere gevalle is mense geregistreer om basiese raadgewende dienste te verskaf vir ŉ laerisiko-produk, maar dan bied hulle dienste aan wat baie meer ingewikkeld en riskant van aard is.”